title: Decizia 2009/907/PESC a Consiliului din 8 decembrie 2009 de modificare a Acțiunii comune 2008/851/PESC privind operația militară a Uniunii Europene în vederea unei contribuții la descurajarea, prevenirea și reprimarea actelor de piraterie și de jaf armat din largul coastelor Somaliei

text:
               9.12.2009

               RO

               Jurnalul Oficial al Uniunii Europene

               L 322/27

      DECIZIA 2009/907/PESC A CONSILIULUI

   din 8 decembrie 2009
   de modificare a Acțiunii comune 2008/851/PESC privind operația militară a Uniunii Europene în vederea unei contribuții la descurajarea, prevenirea și reprimarea actelor de piraterie și de jaf armat din largul coastelor Somaliei
   CONSILIUL UNIUNII EUROPENE,
   având în vedere Tratatul privind Uniunea Europeană, în special articolul 28 și articolul 43 alineatul (2),
   întrucât:

               (1)

               La 10 noiembrie 2008, Consiliul a adoptat Acțiunea comună 2008/851/PESC privind operația militară a Uniunii Europene în vederea unei contribuții la descurajarea, prevenirea și reprimarea actelor de piraterie și de jaf armat din largul coastelor Somaliei (1).

               (2)

               În lumina experienței acumulate în urma primului an al operației, este necesar să se aducă modificări Acțiunii comune 2008/851/PESC pentru a permite forțelor navale aflate sub comanda Uniunii Europene să contribuie la monitorizarea activităților de pescuit din largul coastelor Somaliei.

               (3)

               Actele de piraterie și de jaf armat din largul coastelor Somaliei continuă să amenințe transportul maritim în regiune și în special furnizarea de ajutoare alimentare către populația somaleză prin Programul alimentar mondial.

               (4)

               Prin urmare, este necesară prelungirea operației pentru încă un an.

               (5)

               La 30 noiembrie 2009, Consiliul de Securitate al Organizației Națiunilor Unite a adoptat Rezoluția 1897 (2009).

               (6)

               Acțiunea comună 2008/851/PESC ar trebui modificată în consecință,

         ADOPTĂ PREZENTA DECIZIE:
   Articolul 1
   Acțiunea comună 2008/851/PESC se modifică după cum urmează:

               (a)

               La articolul 1 se adaugă următorul alineat:
               „(3)   În plus, Atalanta contribuie la monitorizarea activităților de pescuit din largul coastelor Somaliei.”;

               (b)

               La articolul 2 litera (f) se înlocuiește cu următorul text:

                           „(f)

                           stabilește o legătură și cooperează cu organizațiile și entitățile, precum și cu statele, care acționează în regiune în vederea combaterii actelor de piraterie și a jafurilor armate din largul coastelor Somaliei, în special cu forța maritimă «Combined Task Force 150», care acționează în cadrul operației «Libertate durabilă»;

                           (g)

                           după realizarea unor progrese suficiente pe uscat în domeniul construirii capacităților maritime, inclusiv măsuri de securitate pentru schimbul de informații, asistă autoritățile somaleze punând la dispoziție date referitoare la activitățile de pescuit compilate în cursul operației.”;

               (c)

               La articolul 16 alineatul (3) se înlocuiește cu următorul text:
               „(3)   Operația militară a UE se încheie la 12 decembrie 2010.”

         Articolul 2
   Prezenta decizie intră în vigoare la data adoptării.
   Articolul 3
   Prezenta decizie se publică în Jurnalul Oficial al Uniunii Europene.

      Adoptată la Bruxelles, 8 decembrie 2009.

            Pentru Consiliu

            Președintele

         C. BILDT

      (1)  JO L 301, 12.11.2008, p. 33.


title: 2013/465/PESC: Decizia EUMM Georgia/1/2013 a Comitetului politic și de securitate din 13 septembrie 2013 privind numirea șefului misiunii de monitorizare a Uniunii Europene în Georgia (EUMM Georgia)

text:
               21.9.2013

               RO

               Jurnalul Oficial al Uniunii Europene

               L 251/12

         DECIZIA EUMM GEORGIA/1/2013 A COMITETULUI POLITIC ȘI DE SECURITATE
   din 13 septembrie 2013
   privind numirea șefului misiunii de monitorizare a Uniunii Europene în Georgia (EUMM Georgia)
   (2013/465/PESC)
   COMITETUL POLITIC ȘI DE SECURITATE,
   având în vedere Tratatul privind Uniunea Europeană, în special articolul 38 al treilea paragraf,
   având în vedere Decizia 2010/452/PESC a Consiliului din 12 august 2010 privind misiunea de monitorizare a Uniunii Europene în Georgia, EUMM Georgia (1), în special articolul 10 alineatul (1),
   întrucât:

               (1)

               În temeiul Deciziei 2010/452/PESC a Consiliului, Comitetul politic și de securitate (COPS) este autorizat, în conformitate cu articolul 38 din tratat, să adopte deciziile corespunzătoare în scopul exercitării controlului politic și a conducerii strategice a misiunii de monitorizare a Uniunii Europene în Georgia (EUMM Georgia), inclusiv decizia de numire a unui șef al misiunii.

               (2)

               La 14 septembrie 2012, COPS a adoptat Decizia EUMM Georgia/1/2012 (2), prin care a prelungit mandatul dlui Andrzej TYSZKIEWICZ, ca șef al EUMM Georgia, până la 14 septembrie 2013.

               (3)

               La 24 iulie 2013, Înaltul Reprezentant al Uniunii pentru afaceri externe și politica de securitate a propus numirea dlui Toivo KLAAR în calitate de șef al EUMM Georgia pentru perioada 15 septembrie 2013 - 14 decembrie 2014,

         ADOPTĂ PREZENTA DECIZIE:
   Articolul 1
   Dl Toivo KLAAR este numit șef al misiunii de monitorizare a Uniunii Europene în Georgia (EUMM Georgia) pentru perioada 15 septembrie 2013 - 14 decembrie 2014.
   Articolul 2
   Prezenta decizie intră în vigoare la data adoptării.

      Adoptată la Bruxelles, 13 septembrie 2013.

            Pentru Comitetul politic și de securitate

            Președintele

         W. STEVENS

      (1)  JO L 213, 13.8.2010 p. 43.

      (2)  JO L 257, 25.9.2012 p. 15.


title: 2009/209/CE: Decizia Parlamentului European din 22 aprilie 2008 privind descărcarea de gestiune pentru execuția bugetului Agenției pentru Drepturi Fundamentale a Uniunii Europene (fostul Observator European al Fenomenelor Rasiste și Xenofobe) aferent exercițiului financiar 2006

text:
               31.3.2009

               RO

               Jurnalul Oficial al Uniunii Europene

               L 88/142

         DECIZIA PARLAMENTULUI EUROPEAN
   din 22 aprilie 2008
   privind descărcarea de gestiune pentru execuția bugetului Agenției pentru Drepturi Fundamentale a Uniunii Europene (fostul Observator European al Fenomenelor Rasiste și Xenofobe) aferent exercițiului financiar 2006
   (2009/209/CE)
   PARLAMENTUL EUROPEAN,
   având în vedere conturile anuale finale ale Agenției pentru Drepturi Fundamentale a Uniunii Europene pentru exercițiul financiar 2006 (1),
   având în vedere Raportul Curții de Conturi privind conturile anuale ale Agenției pentru Drepturi Fundamentale a Uniunii Europene (fostul Observator European al Fenomenelor Rasiste și Xenofobe) pentru exercițiul financiar 2006, însoțit de răspunsurile agenției (2),
   având în vedere Recomandarea Consiliului din 12 februarie 2008 (5843/2008 – C6-0084/2008),
   având în vedere Tratatul CE, în special articolul 276,
   având în vedere Regulamentul (CE, Euratom) nr. 1605/2002 al Consiliului din 25 iunie 2002 privind regulamentul financiar aplicabil bugetului general al Comunităților Europene (3), în special articolul 185,
   având în vedere Regulamentul (CE) nr. 168/2007 al Consiliului din 15 februarie 2007 privind înființarea Agenției pentru Drepturi Fundamentale a Uniunii Europene (4), în special articolul 21,
   având în vedere Regulamentul (CE, Euratom) nr. 2343/2002 al Comisiei din 19 noiembrie 2002 privind regulamentul financiar cadru pentru organismele menționate la articolul 185 din Regulamentul (CE, Euratom) nr. 1605/2002 al Consiliului (5), în special articolul 94,
   având în vedere articolul 71 și anexa V la Regulamentul său de procedură,
   având în vedere raportul Comisiei pentru control bugetar și avizul Comisiei pentru libertăți civile, justiție și afaceri interne (A6-0113/2008),

               1.

               acordă directorului Agenției pentru Drepturi Fundamentale a Uniunii Europene (fostul Observator European al Fenomenelor Rasiste și Xenofobe) descărcarea de gestiune pentru execuția bugetului agenției aferent exercițiului financiar 2006;

               2.

               își prezintă observațiile în cadrul rezoluției de mai jos;

               3.

               încredințează Președintelui sarcina de a transmite prezenta decizie împreună cu rezoluția Parlamentului, ca parte integrantă a acesteia, directorului Agenției pentru Drepturi Fundamentale a Uniunii Europene, Consiliului, Comisiei și Curții de Conturi și de a asigura publicarea acestora în Jurnalul Oficial al Uniunii Europene (seria L).

            Preşedintele

         Hans-Gert PÖTTERING

            Secretarul general

         Harald RØMER

      (1)  JO C 261, 31.10.2007, p. 1.

      (2)  JO C 309, 19.12.2007, p. 6.

      (3)  JO L 248, 16.9.2002, p. 1.

      (4)  JO L 53, 22.2.2007, p. 1.

      (5)  JO L 357, 31.12.2002, p. 72.
    ---documentbreak---

               31.3.2009

               RO

               Jurnalul Oficial al Uniunii Europene

               L 88/143

         REZOLUŢIA PARLAMENTULUI EUROPEAN
   din 22 aprilie 2008
   conținând observațiile care fac parte integrantă din decizia privind descărcarea de gestiune pentru execuția bugetului Agenției pentru Drepturi Fundamentale a Uniunii Europene (fostul Observator European al Fenomenelor Rasiste și Xenofobe) aferent exercițiului financiar 2006
   PARLAMENTUL EUROPEAN,
   având în vedere conturile anuale finale ale Agenției pentru Drepturi Fundamentale a Uniunii Europene pentru exercițiul financiar 2006 (1),
   având în vedere Raportul Curții de Conturi privind conturile anuale ale Agenției pentru Drepturi Fundamentale a Uniunii Europene (fostul Observator European al Fenomenelor Rasiste și Xenofobe) pentru exercițiul financiar 2006, însoțit de răspunsurile agenției (2),
   având în vedere Recomandarea Consiliului din 12 februarie 2008 (5843/2008 – C6-0084/2008),
   având în vedere Tratatul CE, în special articolul 276,
   având în vedere Regulamentul (CE, Euratom) nr. 1605/2002 al Consiliului din 25 iunie 2002 privind regulamentul financiar aplicabil bugetului general al Comunităților Europene (3), în special articolul 185,
   având în vedere Regulamentul (CE) nr. 168/2007 al Consiliului din 15 februarie 2007 privind înființarea Agenției pentru Drepturi Fundamentale a Uniunii Europene (4), în special articolul 21,
   având în vedere Regulamentul (CE, Euratom) nr. 2343/2002 al Comisiei din 19 noiembrie 2002 privind regulamentul financiar cadru pentru organismele menționate la articolul 185 din Regulamentul (CE, Euratom) nr. 1605/2002 al Consiliului (5), în special articolul 94,
   având în vedere articolul 71 și anexa V la Regulamentul său de procedură,
   având în vedere raportul Comisiei pentru control bugetar și avizul Comisiei pentru libertăți civile, justiție și afaceri interne (A6-0113/2008),

               A.

               întrucât Curtea de Conturi a declarat că a obținut asigurări rezonabile cu privire la fiabilitatea conturilor anuale pentru exercițiul financiar 2006 și cu privire la legalitatea și regularitatea operațiunilor subiacente;

               B.

               întrucât, la 24 aprilie 2007, Parlamentul a acordat directorului Observatorului European al Fenomenelor Rasiste și Xenofobe descărcarea de gestiune pentru execuția bugetului observatorului aferent exercițiului financiar 2005 (6), iar în rezoluția sa care însoțea decizia de descărcare de gestiune, inter alia,

                           —

                           constata că nu s-a introdus gestionarea pe activități, deși regulamentul financiar al observatorului prevede introducerea acesteia după modelul celei aplicate bugetului general în vederea îmbunătățirii monitorizării performanței;

                           —

                           invita observatorul să introducă un sistem de planificare și gestionare a achizițiilor sale de echipamente și observa că acesta nu efectua verificări ciclice ale inventarului său;

                           —

                           constata că sistemul de control intern al observatorului prezenta diverse deficiențe, iar principiul separării funcțiilor nu fusese aplicat cu strictețe, în special între funcțiile de inițiere și de verificare,

   Observații generale referitoare la aspecte orizontale comune tuturor agențiilor UE și care prezintă relevanță pentru procedura de descărcare de gestiune a fiecărei agenții

               1.

               observă că bugetele celor 24 de agenții și ale celorlalte organisme descentralizate auditate de Curtea de Conturi totalizau 1 080,5 milioane EUR în 2006 [cel mai mare fiind cel al Agenției Europene pentru Reconstrucție, cu 271 milioane EUR, iar cel mai mic fiind cel al Colegiului European de Poliție (CEPOL), cu 5 milioane EUR];

               2.

               subliniază faptul că cercul organismelor externe ale UE care fac obiectul auditării și al descărcării de gestiune include în prezent nu numai agențiile tradiționale de reglementare, ci și agențiile executive instituite pentru a pune în aplicare programe specifice, iar în viitorul apropiat se va extinde astfel încât să cuprindă și întreprinderile comune instituite ca parteneriate de tip public-privat (inițiative tehnologice comune);

               3.

               observă, în ceea ce privește Parlamentul, că numărul de agenții care fac obiectul procedurii de descărcare de gestiune a evoluat după cum urmează: exercițiul financiar 2000: 8; 2001: 10; 2002: 11; 2003: 14; 2004: 14; 2005: 16; 2006: 20 de agenții de reglementare și 2 agenții executive (exceptând 2 agenții care sunt auditate de Curtea de Conturi, dar fac obiectul unui proces intern de descărcare de gestiune);

               4.

               conchide, așadar, că procesul de auditare/descărcare de gestiune a devenit greoi și disproporționat față de dimensiunea relativă a bugetelor agențiilor/organismelor descentralizate; încredințează comisiei sale competente sarcina de a efectua o revizuire cuprinzătoare a procesului de descărcare de gestiune în ceea ce privește agențiile și organismele descentralizate în vederea definirii unei abordări mai simple și mai raționale, ținându-se seama de numărul în continuă creștere al organismelor care vor necesita un raport separat de descărcare de gestiune în anii următori;

         Considerații de principiu

               5.

               solicită Comisiei să prezinte explicații clare, înainte de crearea unei noi agenții sau de reformarea unei agenții existente, cu privire la următoarele elemente: tipul agenției, obiectivele agenției, structura internă de conducere, produsele, serviciile, procedurile cheie, grupul țintă, clienții și părțile interesate de activitatea agenției, relația formală cu actorii externi, responsabilitatea bugetară, planificarea financiară și politica de personal și de recrutare a personalului;

               6.

               solicită ca fiecare agenție să fie guvernată în temeiul unui acord anual de performanță, care să fie formulat de agenție și de direcția generală competentă a Comisiei și care să conțină principalele obiective pentru anul următor, un cadru financiar și indicatori clari de măsurare a performanței;

               7.

               solicită auditarea periodică (și ad hoc) a performanței agențiilor de către Curtea de Conturi sau de către alt auditor independent; consideră că aceasta nu ar trebui să se limiteze la elementele tradiționale specifice gestiunii financiare și utilizării corespunzătoare a banilor publici, ci ar trebui să vizeze și eficiența și eficacitatea administrativă și să includă o evaluare a gestiunii financiare a fiecărei agenții;

               8.

               consideră că, în cazul agențiilor care își supraestimează în mod continuu nevoile bugetare, ar trebui aplicate reduceri tehnice în funcție de numărul de posturi vacante; este de părere că, pe termen lung, acest lucru va conduce la alocarea unor venituri mai mici pentru agenții și, prin urmare, și la costuri administrative mai reduse;

               9.

               constată că există o problemă serioasă generată de faptul că anumite agenții sunt criticate pentru că nu respectă normele privind achizițiile publice, regulamentul financiar, Statutul funcționarilor etc.; consideră că principalul motiv este că majoritatea reglementărilor și regulamentul financiar sunt destinate instituțiilor mai mari și că majoritatea agențiilor mici nu dispun de masa critică pentru a putea respecta aceste cerințe de reglementare; solicită, prin urmare, Comisiei să caute o soluție rapidă pentru sporirea eficacității, prin gruparea funcțiilor administrative ale mai multor agenții, pentru a se ajunge la această masă critică (luând în considerare schimbările necesare în reglementările de bază aplicabile agențiilor și independența lor bugetară) sau să elaboreze, de urgență, norme specifice pentru agenții (în special norme de aplicare pentru agenții) care să le permită să fie în deplină legalitate;

               10.

               insistă ca, la întocmirea proiectului preliminar de buget, Comisia să ia în considerare rezultatele execuției bugetului de către fiecare agenție în exercițiile anterioare, în special în exercițiul n-1, și să revizuiască în consecință bugetul solicitat de agenția respectivă; invită comisia parlamentară competentă să respecte respectiva revizuire și, dacă acest lucru nu este făcut de Comisie, să revizuiască bugetul în cauză pentru a-l aduce la un nivel realist, adaptat capacității de absorbție și de execuție al agenției în cauză;

               11.

               reamintește decizia sa privind descărcarea de gestiune pentru exercițiul financiar 2005, în care a invitat Comisia să prezinte, la fiecare cinci ani, un studiu privind valoarea adăugată a fiecărei agenții existente; invită toate instituțiile competente ca, în cazul unei evaluări negative a valorii adăugate a unei agenții, să ia măsurile care se impun, reformulând mandatul agenției respective sau închizând-o; constată că, în 2007, Comisia nu a realizat nicio evaluare; insistă ca, înainte de decizia de descărcare de gestiune privind bugetul 2007, Comisia să prezinte cel puțin cinci astfel de evaluări, începând cu agențiile cele mai vechi;

               12.

               este de părere că recomandările Curții de Conturi ar trebui să fie puse în practică în mod prompt, iar nivelul subvențiilor plătite agențiilor ar trebui să fie aliniat cu cerințele lor reale de numerar; consideră, de asemenea, că amendamentele la regulamentul financiar general ar trebui introduse în regulamentul financiar cadru al agențiilor și în diversele lor regulamente financiare specifice;

         Prezentarea datelor raportate

               13.

               constată că nu există o abordare tip în rândul agențiilor în ceea ce privește prezentarea activităților lor din timpul exercițiului financiar în cauză, a conturilor și rapoartelor lor privind gestiunea bugetară și financiară și în ceea ce privește întocmirea unei declarații de asigurare de către directorul agenției; observă că nu toate agențiile fac o distincție clară între (a) prezentarea către public a activității agenției și (b) prezentarea de rapoarte tehnice cu privire la gestiunea bugetară și financiară;

               14.

               observă că, chiar dacă instrucțiunile permanente ale Comisiei cu privire la elaborarea rapoartelor de activitate nu cer în mod expres agenției să întocmească o declarație de asigurare, numeroși directori au făcut-o totuși pentru exercițiul 2006, în unul dintre cazuri declarația cuprinzând o rezervă importantă;

               15.

               reamintește punctul 27 din rezoluția sa din 12 aprilie 2005 (7) prin care invita directorii agențiilor să anexeze, pe viitor, la raportul lor anual de activitate, prezentat împreună cu informațiile financiare și de gestiune, o declarație de asigurare privind legalitatea și regularitatea operațiunilor, asemănătoare cu cea semnată de directorii generali ai Comisiei;

               16.

               solicită Comisiei să își modifice în mod corespunzător instrucțiunile permanente către agenții;

               17.

               propune, în plus, o colaborare între Comisie și agenții în vederea realizării unui model armonizat aplicabil tuturor agențiilor și organismelor descentralizate în care să se facă clar distincția între:

                           —

                           un raport anual destinat publicului general referitor la operațiunile, activitatea și realizările organismului;

                           —

                           situațiile financiare și un raport privind execuția bugetului;

                           —

                           un raport de activitate similar rapoartelor de activitate ale directorilor generali ai Comisiei;

                           —

                           o declarație de asigurare semnată de directorul organismului, însoțită de eventuale rezerve sau observații pe care acesta consideră oportun să le aducă la cunoștința autorității abilitate să acorde descărcarea de gestiune;

         Constatări generale ale Curții de Conturi

               18.

               ia act de constatarea Curții [Raportul anual, punctul 10.29 (8)] conform căreia plata subvențiilor acordate de Comisie de la bugetul Comunității nu se bazează pe estimări justificate în mod suficient ale necesarului de numerar al agențiilor și conform căreia, acest fapt, combinat cu volumul reportărilor, le determină să dețină solduri de numerar apreciabile; ia act în continuare, de recomandarea Curții potrivit căreia nivelul subvențiilor plătite agențiilor ar trebui să fie în conformitate cu necesarul lor real de numerar;

               19.

               observă că, la sfârșitul anului 2006, 14 agenții încă nu puseseră în aplicare sistemul contabil ABAC (Raportul anual, nota de subsol de la punctul 10.31);

               20.

               ia act de observația Curții (Raportul anual, punctul 1.25) cu privire la sumele tot mai mari plătite pentru concediul neluat care se înregistrează în unele agenții; subliniază faptul că Curtea de Conturi a formulat o declarație de asigurare cu rezerve în cazul a trei agenții [Centrul European pentru Dezvoltarea Formării Profesionale (Cedefop), CEPOL și Agenția Europeană a Căilor Ferate] pentru exercițiul financiar 2006 (2005: Cedefop, Autoritatea Europeană pentru Siguranța Alimentară, Agenția Europeană pentru Reconstrucție);

         Auditul intern

               21.

               reamintește faptul că, în conformitate cu articolul 185 alineatul (3) din regulamentul financiar, auditorul intern al Comisiei este și auditorul intern al agențiilor de reglementare care beneficiază de subvenții de la bugetul UE; subliniază faptul că auditorul intern raportează consiliului de administrație și directorului fiecărei agenții;

               22.

               atrage atenția asupra rezervei exprimate în raportul anual de activitate pentru 2006 al auditorului intern după cum urmează:
               „Auditorul intern al Comisiei nu este în măsură să își îndeplinească obligația ce îi revine în temeiul articolului 185 din regulamentul financiar ca auditor intern al organismelor comunitare din cauza lipsei de resurse umane.”;

               23.

               ia act, cu toate acestea, de observația auditorului intern în raportul său de activitate pentru 2006 conform căreia, începând din 2007, odată cu afectarea de personal suplimentar de către Comisie pentru Serviciul său de audit intern (Internal Audit Service – IAS), toate agențiile de reglementare funcționale urmează să facă anual obiectul unui audit intern;

               24.

               ia act de numărul tot mai mare de agenții de reglementare și executive și de întreprinderi comune care trebuie auditate de IAS în temeiul articolului 185 din regulamentul financiar; solicită Comisiei să informeze comisia parlamentară competentă dacă personalul pus la dispoziția IAS va fi suficient pentru realizarea unui audit anual al tuturor acestor organisme în anii următori;

               25.

               observă că, prin articolul 72 alineatul (5) din Regulamentul (CE, Euratom) nr. 2343/2002, fiecărei agenții i se cere să prezinte anual autorității abilitate să acorde descărcarea de gestiune și Comisiei un raport întocmit de directorul său în care să se enumere numărul și tipul auditurilor interne efectuate de auditorul intern, recomandările făcute și acțiunile întreprinse în urma acestor recomandări; solicită agențiilor să precizeze dacă se face acest lucru și, dacă da, în ce mod;

               26.

               ia act, în aceea ce privește capacitățile de audit intern, în special în ceea ce privește agențiile mai mici, de o propunere a auditorului intern adresată comisiei competente a Parlamentului la 14 septembrie 2006, potrivit căreia agențiile mai mici ar trebui să fie autorizate să angajeze servicii de audit intern din sectorul privat;

         Evaluarea agențiilor

               27.

               reamintește declarația comună a Parlamentului, Consiliului și Comisiei (9) negociată la conciliere înainte de Consiliul ECOFIN privind bugetul din 13 iulie 2007 în care se solicita (i) o listă a agențiilor pe care Comisia intenționează să le evalueze și (ii) o listă a agențiilor deja evaluate, însoțită de un rezumat al principalelor constatări;

         Proceduri disciplinare

               28.

               observă că, datorită dimensiunii lor, agențiile întâmpină dificultăți în constituirea unor comisii disciplinare alcătuite din personal încadrat în gradul corespunzător și că Oficiul disciplinar și de anchetă al Comisiei (Investigation and Disciplinary Office – IDOC) nu are competențe în cazul agențiilor; invită agențiile să aibă în vedere constituirea unei comisii disciplinare interagenții;

         Proiectul de acord interinstituțional

               29.

               reamintește proiectul de acord interinstituțional privind cadrul de funcționare al agențiilor europene de reglementare prezentat de Comisie [COM(2005) 59], prin care se intenționa instituirea unui cadru orizontal pentru crearea, structura, funcționarea, evaluarea și controlul agențiilor europene de reglementare; observă că proiectul reprezintă o inițiativă utilă în efortul de a raționaliza crearea și funcționarea agențiilor; ia act de declarația din raportul de sinteză pe 2006 al Comisiei [punctul 3.1, COM(2007) 274] conform căreia, deși negocierile au stagnat după publicarea proiectului de acord, discuțiile pe fond au fost relansate în cadrul Consiliului la sfârșitul anului 2006; regretă că nu s-au putut înregistra mai multe progrese în vederea adoptării acelui proiect;

               30.

               salută, prin urmare, angajamentul Comisiei de a prezenta o comunicare privind viitorul agențiilor de reglementare în cursul exercițiului 2008;

         Agențiile finanțate din surse proprii

               31.

               reamintește faptul că pentru cele două agenții care se finanțează din surse proprii, descărcarea de gestiune este acordată directorului de către consiliul de administrație; observă că ambele agenții au acumulat surplusuri semnificative din venitul provenit din taxe reportat din cifrele din anii precedenți:

                           —

                           Oficiul pentru Armonizare în cadrul Pieței Interne – numerar și echivalent de numerar: 281 milioane EUR (10);

                           —

                           Oficiul Comunitar pentru Soiuri de Plante – numerar și echivalent de numerar: 18 milioane EUR (11);

         Observații specifice

               32.

               ia act de observația Curții din raportul pe 2006 conform căreia agenția a transferat 235 000 EUR din rezerva operațională (titlul III) la titlul I (cheltuielile cu personalul) pentru a acoperi costurile majorate cu personalul temporar fără a susține cu documente justificarea efectuării acestui transfer, așa cum se prevede în regulamentul financiar al agenției;

               33.

               constată din situația rezultatului bugetar că, în 2006, agenția a rambursat Comisiei un sold pozitiv de 1 170 985 EUR;

               34.

               reamintește faptul că, în decembrie 2006, Consiliul JAI a ajuns la un acord cu privire la extinderea mandatului Observatorului European al Fenomenelor Rasiste și Xenofobe, acesta devenind Agenția pentru Drepturi Fundamentale;

               35.

               regretă faptul că rapoartele și conturile anuale aferente programului de lucru pentru 2006 și 2007 conțin relativ puține informații cu privire la execuția bugetului, raportarea financiară, riscuri, evaluare și audit; invită agenția să își amelioreze calitatea raportării financiare și să își publice raportul anual de activitate pe site-ul web;

               36.

               subliniază că este necesar ca agenția să respecte regulile și obiectivele din Statutul funcționarilor în cadrul procedurilor de recrutare;

               37.

               salută eforturile agenției de a respecta observațiile Curții de Conturi și invită agenția să continue să-și îmbunătățească gestiunea financiară.

      (1)  JO C 261, 31.10.2007, p. 1.

      (2)  JO C 309, 19.12.2007, p. 6.

      (3)  JO L 248, 16.9.2002, p. 1.

      (4)  JO L 53, 22.2.2007, p. 1.

      (5)  JO L 357, 31.12.2002, p. 72.

      (6)  JO L 187, 15.7.2008, p. 92.

      (7)  Rezoluția Parlamentului European conținând observațiile ce însoțesc decizia privind descărcarea de gestiune acordată directorului Observatorului European al Fenomenelor Rasiste și Xenofobe cu privire la execuția bugetului observatorului aferent exercițiului financiar 2003 (JO L 196, 27.7.2005, p. 127).

      (8)  JO C 273, 15.11.2007, p. 1.

      (9)  Documentul Consiliului DS 605/1/07 Rev 1.

      (10)  Sursa: Raportul privind conturile anuale ale Oficiului pentru Armonizare în cadrul Pieței Interne pentru exercițiul financiar 2006, însoțit de răspunsurile oficiului (JO C 309, 19.12.2007, p. 141).

      (11)  Sursa: Raportul privind conturile anuale ale Oficiului Comunitar pentru Soiuri de Plante pentru exercițiul financiar 2006, însoțit de răspunsurile oficiului (JO C 309, 19.12.2007, p. 135).


title: Decizia Consiliului din 12 martie 2001 privind participarea Comunității la Grupul internațional de studiu al plumbului și zincului

text:
               16/Volumul 01

               RO

               Jurnalul Ofícial al Uniunii Europene

               106

         32001D0221

               L 082/21

               JURNALUL OFÍCIAL AL UNIUNII EUROPENE

      DECIZIA CONSILIULUI

   din 12 martie 2001
   privind participarea Comunității la Grupul internațional de studiu al plumbului și zincului
   (2001/221/CE)
   CONSILIUL UNIUNII EUROPENE,
   având în vedere Tratatul de instituire a Comunității Europene și, în special, articolul 133 al acestuia,
   având în vedere propunerea Comisiei,
   întrucât:

               (1)

               Mandatul Grupului internațional de studiu al plumbului și zincului (GISPZ) a fost adoptat la Reuniunea inaugurală pentru plumb și zinc, organizată sub auspiciile Consiliului Economic și Social al Organizației Națiunilor Unite, la New York în mai 1959.

               (2)

               GISPZ funcționează independent, ca organizație interguvernamentală autonomă afiliată la Organizația Națiunilor Unite, care furnizează membrilor săi:

                           (a)

                           informații corecte și actuale despre piețele mondiale de plumb și zinc;

                           (b)

                           consultări interguvernamentale periodice referitoare la comerțul internațional cu plumb și zinc, precum și la orice alt aspect de interes pentru țările membre.

               (3)

               Activitatea GISPZ se efectuează în mare parte prin intermediul celor șase comitete ale sale: Comitetul permanent, Comitetul pentru statistici și previziuni, Comitetul pentru proiecte miniere și turnătorii, Comitetul pentru reciclare, Comitetul economic internațional și Comitetul pentru mediu. În afară de aceasta, un grup consultativ pentru industrie, compus din experți în industria plumbului și zincului din țările membre, este prezidat de președintele Grupului de studiu. Grupul de experți face recomandări membrilor Grupului de studiu și poate fi consultat.

               (4)

               GISPZ este recunoscut drept autoritate internațională pentru produsele de bază de către Fondul comun al Organizației Națiunilor Unite pentru produse de bază, ceea ce îi permite grupului să solicite Fondului comun finanțare pentru proiecte de dezvoltare.

               (5)

               Guvernele și părțile contractante la acordurile OMC/GATT au fost solicitate să notifice secretarului general al Organizației Națiunilor Unite dacă acceptă mandatul și regulamentul de procedură, în conformitate cu articolul 1 al regulamentului de procedură al GISPZ.

               (6)

               Finanțarea GISPZ provine de la guvernele țărilor membre. Contribuțiile se calculează prin împărțirea în mod egal a unei jumătăți de buget între țările membre, și alocarea celeilalte jumătăți proporțional cu ponderea fiecărei țări la comerțul total de plumb și zinc.

               (7)

               Mai multe state membre ale Comunității au participat deja la activitățile GISPZ,

         ADOPTĂ PREZENTA DECIZIE:
   Articolul 1
   Mandatul și regulamentul de procedură al Grupului internațional de studiu al plumbului și zincului sunt acceptate de Comunitate.
   Comunitatea își depune instrumentele de acceptare la secretarul general al Organizației Națiunilor Unite.
   Textele mandatului și regulamentului de procedură se anexează prezentei decizii.
   Articolul 2
   Președintele Consiliului este autorizat să desemneze persoanele împuternicite să prezinte instrumentele de acceptare în numele Comunității.

      Adoptată la Bruxelles, 12 martie 2001.

            Pentru Consiliu

            Președintele

         B. RINGHOLM

   ANEXA I
   MANDATUL GRUPULUI INTERNAȚIONAL DE STUDIU AL PLUMBULUI ȘI ZINCULUI
   Compunerea

               1.

               Pot fi membri ai Grupului internațional de studiu al plumbului și zincului guvernele statelor membre ale Organizației Națiunilor Unite sau organismelor de specialitate corespunzătoare sau părțile contractante la Acordul General pentru Tarife și Comerț, care se consideră interesați în mod substanțial de producția sau consumul plumbului și zincului sau de comerțul cu plumb și zinc.

         Funcții

               2.

               Grupul creează posibilități pentru consultări interguvernamentale corespunzătoare referitoare la comerțul internațional cu plumb și/sau zinc și realizează toată studiile necesare privind situația mondială a plumbului și zincului, ținându-se seama în special, de oportunitatea unei furnizări continue de informații precise privind situația cererii și a ofertei și evoluția sa probabilă. În acest sens, grupul organizează colectarea și difuzarea datelor statistice, folosind, în măsura în care este posibil, sursele existente.

               3.

               Grupul examinează, după caz, soluții posibile pentru orice probleme speciale sau dificultăți care există sau pot să apară pe piețele de plumb sau zinc și este improbabil să se rezolve prin evoluția normală a comerțului mondial.

               4.

               Grupul poate adresa rapoarte guvernelor statelor membre. Astfel de rapoarte pot cuprinde sugestii și/sau recomandări.

               5.

               În sensul prezentului mandat, plumbul și zincul conțin resturi, deșeuri și/sau reziduuri, precum și acele produse pe bază de plumb și zinc pe care le stabilește grupul.

         Funcționarea Grupului de studiu

               6.

               Grupul se reunește la datele și în locurile convenabile pentru membrii săi.

               7.

               Grupul adoptă regulamentul de procedură care este considerat necesar în scopul îndeplinirii funcțiilor sale.

               8.

               Grupul adoptă dispozițiile necesare privind serviciile de secretariat, care să-i permită buna desfășurare a activității sale.

               9.

               Guvernele participante contribuie la cheltuielile grupului în funcție de modurile pe care acesta urmează să le fixeze.

               10.

               Grupul rămâne în funcțiune atâta timp cât continuă, în opinia guvernelor participante, să servească unui scop util.

               11.

               Grupul adoptă dispozițiile considerate necesare pentru asigurarea unor schimburi de informații cu guvernele statelor neparticipante interesate, menționate la alineatul (1), și cu organizații neguvernamentale și interguvernamentale interesate. Grupul cooperează în special cu Comisia interimară de coordonare a acordurilor internaționale privind produsele de bază, care, în temeiul Rezoluției 557 F (XVIII) a Comitetului Economic și Social, are funcția de coordonare a activităților grupurilor de studiu și ale consiliilor.

         (Reprodus ca Document LZ/13 din 13 septembrie 1960, din Documentul E/conf. 31/1 din 6 mai 1959, raportul sesiunii inaugurale a Grupului internațional de studiu al plumbului și zincului).
   ANEXA II
   REGULAMENTUL DE PROCEDURĂ AL GRUPULUI INTERNAȚIONAL DE STUDIU AL PLUMBULUI ȘI ZINCULUI
   Membrii
   Articolul 1
   Orice guvern menționat la alineatul (1) din mandat care dorește să devină membru al grupului de studiu adresează secretarului general o notificare în scris cu privire la aceasta. Notificarea cuprinde o declarație a guvernului în cauză, menționând că se consideră interesat în mod substanțial de producția, consumul sau comerțul cu plumb și/sau zinc și că acceptă mandatul și regulamentul de procedură.
   Articolul 2
   Un membru se poate retrage în orice moment din grup printr-o notificare scrisă adresată secretarului general, retragerea intrând în vigoare la data specificată în notificare. Retragerea nu aduce atingere obligațiilor financiare deja asumate și nu dă dreptul guvernului care se retrage la nici o reducere a contribuției sale pentru anul în care se produce retragerea.
   Articolul 3
   Secretarul general informează fiecare membru al grupului despre orice notificare primită în conformitate cu articolele 1 și 2.
   Reprezentarea
   Articolul 4
   Fiecare membru al grupului desemnează, dacă este posibil, o persoană rezidentă la sediul grupului căreia să i se adreseze toate avizele și celelalte comunicări referitoare la activitatea grupului, însă se pot adopta alte dispoziții împreună cu secretarul general.
   Articolul 5
   Fiecare membru al grupului îl informează pe secretarul general cât mai curând posibil privitor la numele reprezentantului, membrilor supleanți și consilierilor desemnați să îl reprezinte la o sesiune. Cu toate acestea, membrii pot să desemneze delegații permanente care să îi reprezinte la toate sesiunile grupului până la o nouă hotărâre în acest sens.
   Articolul 6
   În cazul în care un membru și teritoriile ale căror interese le reprezintă în relațiile internaționale formează o grupare în cadrul căreia unul sau mai mulți membri sunt interesați în principal de producția de plumb și zinc în timp ce unul sau mai mulți alți membri sunt mai ales interesați de consumul de plumb și zinc, este posibil, la cererea unui membru, să existe fie reprezentare comună a tuturor teritoriilor din cadrul grupului, fie reprezentare separată pentru teritoriile interesate de producția de plumb și zinc. Atunci când un teritoriu sau un grup de teritorii este reprezentat separat în conformitate cu prezentul articol, el este considerat ca membru al grupului în sensul prezentului regulament.
   Legături
   Articolul 7
   Grupul adoptă dispozițiile pe care le consideră adecvate pentru a asigura schimburi de informații cu guvernele neparticipante, dar interesate, ale statelor menționate la alineatul (1) din mandat și cu organizațiile interguvernamentale și neguvernamentale corespunzătoare.
   Grupul poate invita orice organizație interguvernamentală sau neguvernamentală corespunzătoare, interesată în mod substanțial de problemele referitoare la plumb și zinc, să fie reprezentată la reuniunile sale de un observator, cu condiția ca respectiva organizație să acorde grupului drepturi similare. Acest observator poate participa la toate reuniunile grupului, cu excepția cazurilor în care grupul hotărăște altfel cu privire la totalitatea sau o parte a unei anumite reuniuni sau serii de reuniuni dar nu poate participa, cu excepția cazurilor în care grupul hotărăște altfel, la reuniunile Comitetului permanent și nici ale nici unui comitet sau subcomitet în care nu sunt reprezentați toți membrii grupului.
   Președintele poate invita un astfel de observator să participe la dezbaterile grupului cu privire la orice subiect față de care organizația reprezentată de observator are un interes substanțial, dar observatorul nu are drept de vot și nici dreptul de a prezenta propuneri.
   Următoarele articole din regulamentul de procedură al grupului se aplică oricărei astfel de organizații, mutatis mutandis: articolele 4, 5, 13, 16, 26, 27 și 28.
   Obligații financiare
   Articolul 8
   Pentru grup, exercițiul financiar începe la 1 ianuarie și se încheie la 31 decembrie.
   Articolul 9
   Fiecare membru al grupului contribuie anual la cheltuielile grupului în conformitate cu baremul contribuțiilor stabilit, sub rezerva unei contribuții minime, pe baza interesului pe care îl prezintă atât plumbul cât și zincul pentru fiecare membru. La ultima sesiune programată în fiecare an, grupul aprobă bugetul pentru exercițiul financiar următor și stabilește contribuția fiecărui membru. Secretarul general notifică imediat fiecărui guvern membru valoarea contribuției ce îi revine. Contribuțiile devin scadente la 1 ianuarie. În cazul în care vreuna din țările membre nu și-a plătit contribuția pentru anul calendaristic precedent la data reuniunii ordinare de primăvară a Comitetului permanent, aceasta dă explicații la ședință privind întârzierea. Orice membru ale cărui contribuții restante sunt mai mari decât valoarea contribuției sale pentru exercițiul financiar precedent pierde dreptul de vot sau poate fi suspendat din calitatea de membru pentru perioada cât rămâne restanțier la plata contribuției.
   Articolul 10
   Orice membru care se alătură grupului în cursul exercițiului financiar plătește o cotă din contribuția sa anuală normală, după cum stabilește grupul. Contribuțiile primite de la noii membri nu afectează contribuțiile datorate de membrii existenți pentru exercițiul financiar în cauză.
   Articolul 11
   Contribuțiile membrilor sunt plătibile în moneda statului în care grupul își are sediul. Dispozițiile financiare privind grupul sunt luate de secretarul general cu autorizația Comitetului Permanent, și aceste dispoziții rămân în vigoare până când grupul hotărăște altfel.
   Articolul 12
   Adoptarea bugetului autorizează efectuarea cheltuielilor prevăzute în acesta. În limitele bugetului general și cu aprobarea Comitetului permanent sau a unui organism sau a unui membru al Comitetului permanent desemnat cu acest sens, orice alocare dintr-o linie bugetară poate fi transferată în orice altă linie bugetară. Plățile în contul grupului pot fi efectuate cu autorizarea uneia sau mai multor persoane, în funcție de deciziile luate periodic de Comitetul permanent.
   Articolul 13
   Cheltuielile de călătorie și diurna delegațiilor statelor membre, inclusiv ale delegațiilor la comitete sau alte organisme ale grupului, nu se impută fondurilor grupului.
   Sediul grupului
   Articolul 14
   Sediul grupului este la Londra, până când grupul hotărăște altfel. Grupul se întrunește în locurile pe care le hotărăște.
   Sesiunile grupului
   Articolul 15
   Sesiunile grupului, altele decât cele prevăzute într-o sesiune precedentă, se convoacă la cererea Comitetului permanent sau a președintelui grupului sau a cel puțin patru membri. În cazul în care în cerere se invocă urgența, cererea cuprinde o expunere de motive.
   Articolul 16
   Secretarul general trimite reprezentantului desemnat al fiecărui membru al grupului o notificare scrisă referitoare la data fiecărei sesiuni împreună cu ordinea de zi provizorie a sesiunii respective. Această notificare și ordinea de zi provizorie se expediază cu cel puțin 35 de zile înainte de începerea sesiunii. În cazul în care este convocată o sesiune de urgență, notificarea și ordinea de zi provizorie se trimit cu cel puțin 15 zile înaintea sesiunii, iar notificarea conține o expunere a motivelor pentru care se convoacă sesiunea.
   Ordinea de zi provizorie
   Articolul 17
   Ordinea de zi provizorie a fiecărei sesiuni se întocmește de secretarul general prin consultare cu președintele grupului. În cazul în care un membru al grupului dorește ca un anumit subiect să fie discutat la o sesiune a grupului, îl informează, dacă este posibil, pe secretarul general cu 60 de zile înainte de începerea sesiunii, incluzând în notificarea respectivă o notă explicativă în scris. Ordinea de zi este hotărâtă definitiv la sesiunea grupului.
   Președinte și vicepreședinți
   Articolul 18
   Grupul are un președinte și doi vicepreședinți care sunt aleși pentru un an calendaristic și pot fi realeși. Alegerile pentru un an calendaristic se țin la ședința corespunzătoare din anul calendaristic precedent, dar, în absența unor astfel de alegeri, președintele și vicepreședinții rămân în funcție până când succesorii lor sunt aleși și instalați în post.
   Articolul 19
   Președintele sau vicepreședintele care acționează în calitate de președinte are următoarele obligații:

               (a)

               să prezideze și să conducă dezbaterile fiecărei sesiuni;

               (b)

               să declare deschiderea și închiderea fiecărei sesiuni a grupului;

               (c)

               să conducă discuțiile la ședințe, să asigure respectarea prezentului regulament, să dea cuvântul și, sub rezerva articolului 20, să decidă asupra tuturor moțiunilor de ordine;

               (d)

               să pună întrebări, să anunțe deciziile și, în cazul în care se cere votul asupra unui subiect, să supună la vot și să anunțe rezultatul votului.

         Conducerea dezbaterilor
   Articolul 20
   În timpul dezbaterii unui subiect, orice reprezentant poate prezenta o moțiune de ordine referitoare la procedură și poate propune încheierea sau amânarea dezbaterii. Într-un astfel de caz, președintele își face imediat cunoscută decizia asupra moțiunii și aceasta rămâne valabilă în cazul în care nu este anulată de grup.
   Articolul 21
   Cvorumul necesar pentru fiecare ședință a grupului îl constituie majoritatea membrilor săi.
   Articolul 22
   Ședințele grupului sunt private, cu excepția cazurilor în care acesta hotărăște altfel.
   Articolul 23
   În mod obișnuit, deciziile se iau prin consultarea participanților la ședință, fără vot. În cazul în care se cere supunerea la vot a deciziilor referitoare la buget, la orice modificare a bugetului și la orice modificare fie a mandatului grupului fie a prezentului articol de regulament de procedură, atunci este necesară o majoritate de două treimi din membrii prezenți care votează. Se votează prin ridicare de mână, apel nominal sau vot secret, în funcție de ce s-a cerut. În cazul în care se cere supunerea la vot a altor decizii, este suficientă majoritatea simplă.
   Articolul 24
   Președintele sau vicepreședintele care acționează în calitate de președinte nu participă la vot, dar poate desemna un alt membru din delegația sa să voteze în locul său.
   Articolul 25
   Președintele Comitetului permanent poate dispune ca grupul să ia decizii prin corespondență referitoare la orice subiect. În acest sens, se trimite membrilor o comunicare prin care sunt invitați să-și comunice votul într-un termen specificat, care nu este mai scurt de 21 de zile. Comunicarea prezintă clar chestiunea supusă la vot și propunerile asupra cărora membrii sunt invitați să se pronunțe prin vot. La încheierea termenului specificat, secretarul general notifică tuturor membrilor decizia la care s-a ajuns. În cazul în care răspunsurile a patru membri conțin obiecții la procedura prin corespondență, votul nu are loc și chestiunea se amână, în vederea unei decizii, pentru următoarea sesiune a grupului.
   Limbile oficiale și de lucru
   Articolul 26
   Limbile oficiale și de lucru ale grupului sunt engleza, franceza, rusa și spaniola. Orice reprezentant care dorește să ia cuvântul în orice altă limbă trebuie să asigure interpretarea într-una din limbile de lucru.
   Toate documentele grupului se traduc în cele patru limbi de lucru.
   Articolul 27
   Procesul-verbal al ședințelor constă într-un raport analitic al dezbaterilor, care se stabilește mai întâi sub formă de document provizoriu. În cazul în care o delegație dorește să modifice vreuna din declarațiile sale consemnate în raportul provizoriu, o astfel de modificare se face prin notificarea secretarului general în termen de 21 de zile de la publicarea acestui act și nu se mai fac nici un fel de modificări cu excepția cazului în care sunt aprobate de grup în sesiunea următoare.
   Articolul 28
   Informațiile care sunt proprietatea grupului, rapoartele dezbaterilor și toate celelalte documente al grupului de studiu precum și ale diferitelor comitete și altor organisme ale sale sunt confidențiale până când și cu excepția cazului în care grupul sau Comitetul permanent, după caz, hotărăște altfel.
   Comitetul permanent
   Articolul 29
   Grupul înființează un Comitet permanent care cuprinde acei membri ai grupului care i-au indicat secretarului general dorința de a participa la activitatea acestui comitet. Documentele care au legătură cu activitatea comitetului sunt distribuite unei persoane desemnate de fiecare membru al comitetului.
   Comitetul permanent își alege propriul președinte și vicepreședinți.
   Secretarul general sau un funcționar desemnat de acesta îndeplinește funcția de secretar al comitetului.
   Comitetul, care se întrunește cel puțin de două ori pe an, își adoptă propriul regulament de procedură.
   Articolul 30
   Comitetul permanent urmărește situația plumbului și a zincului și adresează grupului recomandările pe care le consideră indicate. Comitetul se achită de toate atribuțiile care îi sunt delegate de către grup. În afară de aceasta, exercită responsabilități corespunzătoare referitoare la activitatea secretariatului, pregătirea unui proiect de buget și la alte dispoziții financiare în conformitate cu articolul 12. Toate tranzacțiile financiare în numele grupului se aduc la cunoștință cu regularitate comitetului.
   Alte comitete
   Articolul 31
   Grupul poate înființa alte comitete sau organisme, în funcție de dispozițiile și condițiile pe care acesta le adoptă.
   Secretariatul
   Articolul 32
   Grupul are un Secretariat care este compus dintr-un secretar general și din personalul necesar. Membrii secretariatului sunt numiți sau serviciile acestora sunt disponibile în modul în care hotărăște grupul.
   Articolul 33
   Secretarul general, sub rezerva deciziilor referitoare la Secretariat pe care le ia grupul, răspunde de îndeplinirea tuturor îndatoririlor Secretariatului, inclusiv a serviciilor pentru grup și comitetele sale.
   Modificări
   Articolul 34
   Prezentul regulament poate fi modificat prin hotărâre a grupului luată în conformitate cu articolul 23.
   (Document LZ/161 din 26 septembrie 1977, revizuit din Documentele LZ/58 din 13 noiembrie 1964, LZ/15 din 10 octombrie 1960 și LZ/9 din 3 august 1960).


title: Decizia 2014/265/PESC a Consiliului din 12 mai 2014 de modificare a Deciziei 2014/145/PESC privind măsuri restrictive în raport cu acțiunile care subminează sau amenință integritatea teritorială, suveranitatea și independența Ucrainei

text:
               12.5.2014

               RO

               Jurnalul Oficial al Uniunii Europene

               L 137/9

         DECIZIA 2014/265/PESC A CONSILIULUI
   din 12 mai 2014
   de modificare a Deciziei 2014/145/PESC privind măsuri restrictive în raport cu acțiunile care subminează sau amenință integritatea teritorială, suveranitatea și independența Ucrainei
   CONSILIUL UNIUNII EUROPENE,
   având în vedere Tratatul privind Uniunea Europeană, în special articolul 29,
   întrucât:

               (1)

               La 17 martie 2014, Consiliul a adoptat Decizia 2014/145/PESC (1).

               (2)

               Având în vedere gravitatea situației din Ucraina, restricțiile la intrare și înghețarea de fonduri și resurse economice ar trebui să se aplice persoanelor fizice care sunt responsabile, sprijină în mod activ sau pun în aplicare acțiuni sau politici care subminează sau amenință integritatea teritorială, suveranitatea și independența Ucrainei sau stabilitatea ori securitatea în Ucraina sau care obstrucționează activitatea organizațiilor internaționale în Ucraina, precum și persoanelor fizice sau juridice, entităților sau organismelor asociate acestora sau persoanelor juridice, entităților sau organismelor din Crimeea ori Sevastopol a căror proprietate a fost transferată cu încălcarea dreptului ucrainean sau persoanelor juridice, entităților sau organismelor care au beneficiat de un asemenea transfer. Prin beneficiari ai transferului de proprietate se înțelege persoane juridice, entități sau organisme care au devenit proprietari ai activelor transferate cu încălcarea dreptului ucrainean în urma anexării Crimeei și Sevastopolului.

               (3)

               În plus, Consiliul consideră că ar trebui adăugate și alte persoane și entități pe lista persoanelor, entităților și organismelor care fac obiectul măsurilor restrictive, prevăzută în anexa la Decizia 2014/145/PESC.

               (4)

               Sunt necesare acțiuni suplimentare din partea Uniunii pentru punerea în aplicare a anumitor măsuri.

               (5)

               Prin urmare, Decizia 2014/145/PESC ar trebui modificată în consecință,

         ADOPTĂ PREZENTA DECIZIE:
   Articolul 1
   Decizia 2014/145/PESC se modifică după cum urmează:

               1.

               Articolul 1 alineatul (1) se înlocuiește cu următorul text:
               „(1)   Statele membre iau măsurile necesare pentru a împiedica intrarea pe teritoriul lor sau tranzitarea acestuia de către persoanele fizice care sunt responsabile, sprijină în mod activ sau pun în aplicare acțiuni sau politici care subminează sau amenință integritatea teritorială, suveranitatea și independența Ucrainei sau stabilitatea ori securitatea în Ucraina sau care obstrucționează activitatea organizațiilor internaționale în Ucraina, precum și persoanele fizice asociate acestora, astfel cum sunt enumerate în anexă.”

               2.

               Articolul 2 alineatul (1) se înlocuiește cu următorul text:
               „(1)   Se îngheață toate fondurile și resursele economice care aparțin, sunt deținute sau controlate de persoanele fizice care sunt responsabile, sprijină în mod activ sau pun în aplicare acțiuni sau politici care subminează sau amenință integritatea teritorială, suveranitatea și independența Ucrainei sau stabilitatea ori securitatea în Ucraina sau care obstrucționează activitatea organizațiilor internaționale în Ucraina, precum și persoanele fizice sau juridice, entităților sau organismelor asociate acestora sau persoanele juridice, entitățile sau organismele din Crimeea ori Sevastopol a căror proprietate a fost transferată cu încălcarea dreptului ucrainean sau persoanele juridice, entitățile sau organismele care au beneficiat de un asemenea transfer, astfel cum sunt enumerate în anexă.”

               3.

               Articolul 3 alineatul (1) se înlocuiește cu următorul text:
               „(1)   Consiliul, hotărând în unanimitate la propunerea unui stat membru sau a Înaltului Reprezentant al Uniunii pentru afaceri externe și politica de securitate, decide stabilirea și modificarea listei din anexă.”

         Articolul 2
   Persoanele și entitățile care figurează pe lista din anexa la prezenta decizie se adaugă în lista prevăzută în anexa la Decizia 2014/145/PESC.
   Articolul 3
   Prezenta decizie intră în vigoare la data publicării în Jurnalul Oficial al Uniunii Europene.

      Adoptată la Bruxelles, 12 mai 2014.

            Pentru Consiliu

            Președintele

         C. ASHTON

      (1)  Decizia 2014/145/PESC a Consiliului din 17 martie 2014 privind măsuri restrictive în raport cu acțiunile care subminează sau amenință integritatea teritorială, suveranitatea și independența Ucrainei (JO L 78, 17.3.2014, p. 16).

      ANEXĂ
      Lista persoanelor și a entităților menționată la articolul 2

                  Nume

                  Date de identificare

                  Motive

                  Data includerii pe listă

                  1.

                  Vyacheslav Viktorovich VOLODIN

                  Născut la 4 februarie 1964 la Alekseevka, regiunea Saratov.

                  Prim-șef adjunct al personalului Administrației Prezidențiale a Rusiei. Responsabil cu monitorizarea integrării politice a regiunii ucrainene anexate a Crimeei în Federația Rusă.

                  12.5.2014

                  2.

                  Vladimir SHAMANOV

                  Născut la 15.2.1954 la Barnaul.

                  Comandantul trupelor aeriene ruse, general-colonel. În această funcție de rang înalt, are responsabilitatea desfășurării forțelor aeriene ruse în Crimeea.

                  12.5.2014

                  3.

                  Vladimir Nikolaevich PLIGIN

                  Născut la 19.5.1960 la Ignatovo, Oblastul Vologodsk, URSS.

                  Președintele Comisiei pentru drept constituțional din cadrul Dumei. Responsabil cu facilitarea adoptării legislației privind anexarea Crimeei și a Sevastopolului la Federația Rusă.

                  12.5.2014

                  4.

                  Petr Grigorievich JAROSH

                  Șeful interimar al biroului Serviciului Federal al Migrației pentru Crimeea. Responsabil cu eliberarea sistematică și în regim de urgență de pașapoarte rusești pentru resortisanții din Crimeea.

                  12.5.2014

                  5.

                  Oleg Grigorievich KOZYURA

                  Născut la 19.12.1962 la Zaporozhye

                  Șeful interimar al biroului Serviciului Federal al Migrației pentru Sevastopol. Responsabil cu eliberarea sistematică și în regim de urgență de pașapoarte rusești pentru resortisanții din Crimeea.

                  12.5.2014

                  6.

                  Viacheslav PONOMARIOV

                  Primar autodeclarat al orașului Slaviansk. Ponomarev a făcut apel la Vladimir Putin să trimită trupe ruse pentru a proteja orașul și ulterior i-a solicitat furnizarea de arme. Oamenii lui Ponomarev sunt implicați în răpiri (au capturat reporterul ucrainean Irma Krat și pe Simon Ostrovsky, reporter pentru Vice News, ambii fiind ulterior eliberați; au deținut observatori militari în temeiul Documentului OSCE de la Viena).

                  12.5.2014

                  7.

                  Igor Mykolaiovych BEZLER

                  Născut în 1965

                  Unul dintre liderii miliției autoproclamate a orașului Horlivka. A preluat controlul clădirii Biroului Serviciului de Securitate al Ucrainei din regiunea Donetsk și ulterior a sechestrat sediul districtual al Ministerului Afacerilor Interne din orașul Horlivka. Are legături cu Ihor Strielkov sub a cărui conducere a fost implicat în asasinarea lui Volodymyr Rybak, deputat al poporului în cadrul Consiliului Municipal al orașului Horlivka, potrivit Serviciului de Securitate al Ucrainei (SBU).

                  12.5.2014

                  8.

                  Igor KAKIDZYANOV

                  Unul dintre liderii forțelor armate ale „Republicii Populare Donetsk” autoproclamate. Obiectivul forțelor este de „a proteja populația Republicii Populare Donetsk și integritatea teritorială a republicii”, potrivit lui Pushylin, unul dintre liderii „Republicii Populare Donetsk”.

                  12.5.2014

                  9.

                  Oleg TSARIOV

                  Membru al Radei. A solicitat public crearea Republicii Federale Novorossia, formată din regiunile din sud-estul Ucrainei.

                  12.5.2014

                  10.

                  Roman LYAGIN

                  Șeful Comisiei electorale centrale a „Republicii Populare Donetsk”. A organizat în mod activ referendumul din 11 mai privind autodeterminarea „Republicii Populare Donetsk”.

                  12.5.2014

                  11.

                  Aleksandr MALYKHIN

                  Șeful Comisiei electorale centrale a „Republicii Populare Lugansk”. A organizat în mod activ referendumul din 11 mai privind autodeterminarea „Republicii Populare Lugansk”.

                  12.5.2014

                  12.

                  Natalia Vladimirovna POKLONSKAYA

                  Născută la 18.3.1980 la Eupatoria.

                  Procuror al Crimeei. Pune în aplicare în mod activ anexarea Crimeei de către Rusia.

                  12.5.2014

                  13.

                  Igor Sergeievich SHEVCHENKO

                  Procuror interimar al Sevastopolului. Pune în aplicare în mod activ anexarea Sevastopolului de către Rusia.

                  12.5.2014

      Entități:

                  Nume

                  Date de identificare

                  Motive

                  Data includerii pe listă

                  1.

                  PJSC CHERNOMORNEFTEGAZ

                  La 17.3.2014, „Parlamentul Crimeei” a adoptat o rezoluție prin care declară confiscarea, în numele „Republicii Crimeea”, a activelor deținute de întreprinderea Chernomorneftegaz. Astfel, întreprinderea este confiscată efectiv de către „autoritățile” Crimeei.

                  12.5.2014

                  2.

                  FEODOSIA

                  La 17.3.2014, „Parlamentul Crimeei” a adoptat o rezoluție prin care declară confiscarea, în numele „Republicii Crimeea”, a activelor deținute de întreprinderea Feodosia. Astfel, întreprinderea este confiscată efectiv de către „autoritățile” Crimeei.

                  12.5.2014


title: 2014/232/UE: Decizia Consiliului din 14 aprilie 2014 privind încheierea, în numele Uniunii Europene, a Protocolului de stabilire a posibilităților de pescuit și a contribuției financiare prevăzute de Acordul de parteneriat în domeniul pescuitului dintre Uniunea Europeană și Republica Gaboneză

text:
               26.4.2014

               RO

               Jurnalul Oficial al Uniunii Europene

               L 125/48

         DECIZIA CONSILIULUI
   din 14 aprilie 2014
   privind încheierea, în numele Uniunii Europene, a Protocolului de stabilire a posibilităților de pescuit și a contribuției financiare prevăzute de Acordul de parteneriat în domeniul pescuitului dintre Uniunea Europeană și Republica Gaboneză

      (2014/232/UE)

   CONSILIUL UNIUNII EUROPENE,
   având în vedere Tratatul privind funcționarea Uniunii Europene, în special articolul 43 coroborat cu articolul 218 alineatul (6) litera (a) și alineatul (7),
   având în vedere propunerea Comisiei Europene,
   având în vedere aprobarea Parlamentului European,
   întrucât:

               (1)

               La 16 aprilie 2007, Consiliul a aprobat acordul de parteneriat în domeniul pescuitului dintre Republica Gaboneză și Comunitatea Europeană (denumit în continuare „acordul de parteneriat”) prin adoptarea Regulamentului (CE) nr. 450/2007 (1).

               (2)

               Uniunea Europeană a negociat cu Republica Gaboneză un nou protocol care oferă navelor din Uniune posibilități de pescuit în apele asupra cărora Republica Gaboneză își exercită suveranitatea sau jurisdicția în materie de pescuit.

               (3)

               Noul protocol a fost semnat în temeiul Deciziei 2013/462/UE a Consiliului (2), și se aplică provizoriu începând cu 24 iulie 2013 (3).

               (4)

               Este oportună aprobarea noului protocol.

               (5)

               Acordul de parteneriat instituie un comitet mixt responsabil cu monitorizarea aplicării acordului. În plus, în conformitate cu protocolul, comitetul mixt poate aproba eventuale modificări ale protocolului. Pentru a facilita aprobarea modificărilor respective, este oportună abilitarea Comisiei în vederea aprobării acestora, sub rezerva anumitor condiții, conform unei proceduri simplificate,

         ADOPTĂ PREZENTA DECIZIE:
   Articolul 1
   Se aprobă, în numele Uniunii, Protocolul de stabilire a posibilităților de pescuit și a contribuției financiare prevăzute de Acordul de parteneriat în domeniul pescuitului dintre Uniunea Europeană și Republica Gaboneză (4) (denumit în continuare „protocolul”).
   Articolul 2
   Președintele Consiliului efectuează, în numele Uniunii, notificarea prevăzută la articolul 15 din protocol.
   Articolul 3
   Sub rezerva dispozițiilor și a condițiilor stabilite în anexă, Comisia este autorizată să aprobe, în numele Uniunii, modificările protocolului adoptate în cadrul comitetului mixt.
   Articolul 4
   Prezenta decizie intră în vigoare la data adoptării.

      Adoptată la Luxemburg, 14 aprilie 2014.

            Pentru Consiliu

            Președintele

         A. TSAFTARIS

      (1)  Regulamentul (CE) nr. 450/2007 al Consiliului din 16 aprilie 2007 privind încheierea Acordului de parteneriat în domeniul pescuitului dintre Comunitatea Europeană și Republica Gaboneză (JO L 109, 26.4.2007, p. 1).

      (2)  Decizia 2013/462/UE a Consiliului din 22 iulie 2013 privind semnarea, în numele Uniunii Europene, și aplicarea provizorie a Protocolului de stabilire a posibilităților de pescuit și a contribuției financiare prevăzute de Acordul de parteneriat în domeniul pescuitului dintre Uniunea Europeană și Republica Gaboneză (JO L 250, 20.9.2013, p. 1).

      (3)  Informare cu privire la data semnării Protocolului de stabilire a posibilităților de pescuit și a contribuției financiare prevăzute de Acordul de parteneriat în domeniul pescuitului între Uniunea Europeană și Republica Gaboneză (JO L 229, 28.8.2013, p. 1).

      (4)  Textul protocolului a fost publicat în JO L 250, 20.9.2013, p. 2 împreună cu decizia privind semnarea.

      ANEXĂ
      Sfera de competență conferită și procedura pentru stabilirea poziției Uniunii în cadrul comitetului mixt

                  1.

                  Comisia este autorizată să negocieze cu Republica Gaboneză și, după caz, sub rezerva respectării punctului 3 din prezenta anexă, să convină asupra unor modificări ale protocolului în ceea ce privește următoarele aspecte:

                              (a)

                              revizuirea posibilităților de pescuit în conformitate cu articolele 5 și 6 din protocol;

                              (b)

                              decizia privind modalitățile sprijinului sectorial în conformitate cu articolul 3 din protocol;

                              (c)

                              specificațiile și modalitățile tehnice care intră în sfera de competență a comisiei mixte în conformitate cu anexa la protocol.

                  2.

                  În cadrul comitetului mixt instituit prin acordul de parteneriat, Uniunea:

                              (a)

                              acționează în conformitate cu obiectivele urmărite de Uniune în cadrul politicii comune în domeniul pescuitului;

                              (b)

                              acționează în conformitate cu concluziile Consiliului din 19 martie 2012 referitoare la o comunicare privind dimensiunea externă a politicii comune în domeniul pescuitului;

                              (c)

                              promovează poziții care sunt consecvente cu normele relevante adoptate de organizațiile regionale de gestionare a pescuitului.

                  3.

                  Atunci când se prevede adoptarea, în cadrul unei reuniuni a comisiei mixte, a unei decizii privind modificări ale protocolului, astfel cum se prevede la punctul 1, se iau măsurile necesare pentru ca poziția care urmează să fie exprimată în numele Uniunii să țină seama de cele mai recente informații relevante de ordin statistic, biologic sau de altă natură transmise Comisiei.
                  În acest scop și pe baza informațiilor respective, serviciile Comisiei transmit Consiliului sau grupurilor de pregătire ale acestuia, spre examinare și aprobare, un document care prevede în detaliu elementele specifice ale poziției Uniunii propuse, cu suficient timp înainte de reuniunea relevantă a comitetului mixt.
                  În ceea ce privește aspectele menționate la punctul 1 litera (a), Consiliul aprobă cu majoritate calificată poziția Uniunii avută în vedere. În celelalte cazuri, se consideră că poziția Uniunii avută în vedere în documentul pregătitor este aprobată, cu excepția cazului în care un număr de state membre echivalent cu o minoritate de blocare obiectează în cadrul unei reuniuni a grupului de pregătire al Consiliului sau în termen de 20 de zile de la primirea documentului pregătitor, în funcție de care dintre situații intervine mai întâi. În cazul exprimării unei astfel de obiecții, chestiunea este prezentată Consiliului.
                  În cazul în care, în cadrul unor reuniuni ulterioare, inclusiv la fața locului, nu se poate ajunge la un acord astfel încât poziția Uniunii să ia în considerare noile elemente, chestiunea este transmisă Consiliului sau grupurilor sale de pregătire.
                  Comisia este invitată să ia, în timp util, orice măsuri necesare ca urmare a deciziei comitetului mixt, inclusiv, după caz, publicarea deciziei relevante în Jurnalul Oficial al Uniunii Europene și prezentarea eventualelor propuneri necesare pentru punerea în aplicare a deciziei respective.


title: Decizia Consiliului și a reprezentanților guvernelor statelor membre ale Comunităților europene, întruniți în cadrul Consiliului din 20 septembrie 1976 privind acțiuni concrete de cooperare economică în cadrul Comitetului mixt CE-Canada

text:
Anunţ juridic important

|

41976D0755

Official Journal L 260 , 24/09/1976 P. 0036 - 0036 Finnish special edition: Chapter 11 Volume 3 P. 0042  Spanish special edition: Chapter 11 Volume 6 P. 0150  Swedish special edition: Chapter 11 Volume 3 P. 0042  Portuguese special edition Chapter 11 Volume 6 P. 0150  Ediţie specială în limba cehă Chapter 11 Volume 12 P. 97  - 97 Ediţie specială în limba estonă Chapter 11 Volume 12 P. 97  - 97 Ediţie specială în limba maghiară Chapter 11 Volume 12 P. 97  - 97 Ediţie specială în limba lituaniană Chapter 11 Volume 12 P. 97  - 97 Ediţie specială în limba letonă Chapter 11 Volume 12 P. 97  - 97 Ediţie specială în limba malteză Chapter 11 Volume 12 P. 97  - 97 Ediţie specială în limba polonă Chapter 11 Volume 12 P. 97  - 97 Ediţie specială în limba slovacă Chapter 11 Volume 12 P. 97  - 97 Ediţie specială în limba slovenă Chapter 11 Volume 12 P. 97  - 97

		19760920DeciziaConsiliului și a reprezentanților guvernelor statelor membre ale Comunităților Europene, întruniți în cadrul Consiliuluidin 20 septembrie 1976privind acțiuni concrete de cooperare economică în cadrul Comitetului mixt CE-Canada(76/755/CECO, CEE, Euratom)CONSILIUL COMUNITĂȚILOR EUROPENE ȘI REPREZENTANȚII GUVERNELOR STATELOR MEMBRE, ÎNTRUNIȚI ÎN CADRUL CONSILIULUI,DECID:Acțiuni concrete de cooperare economică nu pot fi inițiate de Comunitate în cadrul Comitetului mixt CE-Canada dacă nu s-a ajuns în prealabil la o poziție comună, în conformitate cu procedurile obișnuite ale Comunității; această condiție se aplică în toate situațiile, indiferent dacă există deja o politică comună pentru sectorul respectiv.Adoptată la Bruxelles, 20 septembrie 1976.PreședinteleM. van der Stoel--------------------------------------------------


title: Decizia (UE) 2015/656 a Băncii Centrale Europene din 4 februarie 2015 privind condițiile în care le este permis instituțiilor de credit să includă profiturile interimare sau pe cele de la sfârșit de exercițiu financiar în fondurile proprii de nivel 1 de bază în conformitate cu articolul 26 alineatul (2) din Regulamentul (UE) nr. 575/2013 (BCE/2015/4)

text:
               25.4.2015

               RO

               Jurnalul Oficial al Uniunii Europene

               L 107/76

         DECIZIA (UE) 2015/656 A BĂNCII CENTRALE EUROPENE
   din 4 februarie 2015
   privind condițiile în care le este permis instituțiilor de credit să includă profiturile interimare sau pe cele de la sfârșit de exercițiu financiar în fondurile proprii de nivel 1 de bază în conformitate cu articolul 26 alineatul (2) din Regulamentul (UE) nr. 575/2013 (BCE/2015/4)
   CONSILIUL GUVERNATORILOR BĂNCII CENTRALE EUROPENE,
   având în vedere Regulamentul (UE) nr. 1024/2013 al Consiliului din 15 octombrie 2013 de conferire a unor atribuții specifice Băncii Centrale Europene în ceea ce privește politicile legate de supravegherea prudențială a instituțiilor de credit (1), în special articolul 4 alineatul (1) litera (d) și articolul 4 alineatul (3) al doilea paragraf,
   întrucât:

               (1)

               Articolul 26 alineatul (2) din Regulamentul (UE) nr. 575/2013 al Parlamentului European și al Consiliului (2) a introdus o procedură nouă în temeiul căreia este necesară aprobarea autorității competente pentru includerea în fondurile proprii de nivel 1 de bază a profiturilor interimare sau a celor de la sfârșit de exercițiu financiar înainte ca instituția să ia o decizie oficială care să confirme profitul final sau pierderea finală a instituției pentru exercițiul financiar. Această aprobare este acordată dacă sunt îndeplinite următoarele două condiții: profiturile au fost verificate de persoane independente de instituție care sunt responsabile cu auditarea conturilor instituției respective; și instituția a demonstrat că orice obligații sau dividende previzibile au fost deduse din respectivele profituri.

               (2)

               Articolele 2 și 3 din Regulamentul delegat (UE) nr. 241/2014 al Comisiei (3) precizează semnificația conceptului „previzibile” în sensul articolului 26 alineatul (2) litera (b) din Regulamentul (UE) nr. 575/2013.

               (3)

               Regulamentul de punere în aplicare (UE) nr. 680/2014 al Comisiei (4) stabilește cerințe uniforme cu privire la raportarea în scopuri de supraveghere.

               (4)

               În conformitate cu articolul 4 alineatul (1) litera (d) din Regulamentul (UE) nr. 1024/2013, Banca Centrală Europeană (BCE) este autoritatea competentă responsabilă să acorde instituțiilor de credit aflate sub supravegherea sa directă aprobarea de a include profiturile interimare sau pe cele de la sfârșit de exercițiu financiar în fondurile proprii de nivel 1 de bază, atunci când sunt îndeplinite condițiile de mai sus.

               (5)

               Ținând seama de faptul că Regulamentul delegat (UE) nr. 241/2014 a armonizat abordarea referitoare la deducerea dividendelor previzibile din profiturile interimare sau din cele de la sfârșit de exercițiu financiar în scopul acordării aprobării prevăzute la articolul 26 alineatul (2) din Regulamentul (UE) nr. 575/2013, aprobarea de a include profiturile interimare sau pe cele de la sfârșit de exercițiu financiar în fondurile proprii de nivel 1 de bază ar trebui acordată atunci când sunt îndeplinite anumite condiții.

               (6)

               În cazurile în care condițiile de aplicare a prezentei decizii nu sunt îndeplinite, BCE va evalua în mod individual cererile de aprobare a includerii profiturilor interimare sau a celor de la sfârșit de exercițiu financiar în fondurile proprii de nivel 1 de bază,

         ADOPTĂ PREZENTA DECIZIE:
   Articolul 1
   Obiect și domeniu de aplicare
   (1)   Prezenta decizie stabilește condițiile în care BCE a decis să acorde instituțiilor de credit aprobarea de a include profiturile interimare sau pe cele de la sfârșit de exercițiu financiar în fondurile proprii de nivel 1 de bază, în conformitate cu articolul 26 alineatul (2) literele (a) și (b) din Regulamentul (UE) nr. 575/2013.
   (2)   Prezenta decizie nu aduce atingere dreptului instituțiilor de credit de a solicita aprobarea BCE pentru a include profiturile interimare sau pe cele de la sfârșit de exercițiu financiar în fondurile proprii de nivel 1 de bază în cazurile care nu sunt acoperite de prezenta decizie.
   (3)   Prezenta decizie se aplică instituțiilor de credit pentru care BCE exercită supravegherea directă în conformitate cu Regulamentul (UE) nr. 468/2014 al Băncii Centrale Europene (BCE/2014/17) (5).
   Articolul 2
   Definiții
   În sensul prezentei decizii, se aplică următoarele definiții:

               1.

               „instituție de credit” înseamnă o instituție de credit în sensul definiției de la articolul 4 alineatul (1) punctul 1 din Regulamentul (UE) nr. 575/2013, care este supravegheată de BCE;

               2.

               „bază consolidată” are sensul definit la articolul 4 alineatul (1) punctul 48 din Regulamentul (UE) nr. 575/2013;

               3.

               „bază subconsolidată” are sensul definit la articolul 4 alineatul (1) punctul 49 din Regulamentul (UE) nr. 575/2013;

               4.

               „entitate consolidantă” înseamnă instituția de credit care îndeplinește cerințele prevăzute în Regulamentul (UE) nr. 575/2013 pe bază consolidată sau pe bază subconsolidată, după caz, în conformitate cu articolele 11 și 18 din Regulamentul (UE) nr. 575/2013;

               5.

               „profituri interimare” înseamnă profiturile prevăzute în cadrul contabil aplicabil, calculate pentru o perioadă de referință mai scurtă decât un exercițiu financiar complet, înainte ca instituția de credit să ia o decizie oficială care să confirme profitul sau pierderea instituției;

               6.

               „profituri de la sfârșit de exercițiu financiar” înseamnă profiturile definite în cadrul contabil aplicabil, calculate pentru o perioadă de referință egală cu un exercițiu financiar complet, înainte ca instituția de credit să ia o decizie oficială care să confirme profitul sau pierderea instituției.

               7.

               „rată de distribuire a dividendelor la nivel consolidat” înseamnă raportul dintre: (a) dividende, altele decât cele plătite într-o formă care nu reduce valoarea fondurilor proprii de nivel 1 de bază (de exemplu, dividendele sub formă de acțiuni), distribuite deținătorilor entității consolidante; și (b) profitul după impozitare atribuibil deținătorilor entității consolidante. În cazul în care, pentru un anumit an, raportul dintre (a) și (b) este negativ sau peste 100 %, se consideră că rata de distribuire este 100 %. În cazul în care (b) este zero pentru un anumit an, se consideră că rata de distribuire este 0 %, dacă (a) este zero, și 100 %, dacă (a) este mai mare decât zero.

               8.

               „rată de distribuire a dividendelor la nivel individual” înseamnă raportul dintre: (a) dividende, altele decât cele plătite într-o formă care nu reduce valoarea fondurilor proprii de nivel 1 de bază (de exemplu, dividendele sub formă de acțiuni), distribuite deținătorilor entității; și (b) profitul după impozitare. În cazul în care, pentru un anumit an, raportul dintre (a) și (b) este negativ sau peste 100 %, se consideră că rata de distribuire este 100 %. În cazul în care (b) este zero pentru un anumit an, se consideră că rata de distribuire este 0 %, dacă (a) este zero, și 100 %, dacă (a) este mai mare decât zero.

         Articolul 3
   Aprobarea de a include profiturile interimare sau pe cele de la sfârșit de exercițiu financiar în fondurile proprii de nivel 1 de bază
   (1)   În sensul articolului 26 alineatul (2) din Regulamentul (UE) nr. 575/2013, instituțiilor de credit li se permite să includă profiturile interimare sau pe cele de la sfârșit de exercițiu financiar în fondurile proprii de nivel 1 de bază înainte să fie luată o decizie oficială care să confirme profitul final sau pierderea finală a instituției pentru exercițiul financiar, cu condiția ca instituția de credit să îndeplinească condițiile stabilite la articolele 4 și 5 din prezenta decizie.
   (2)   Condițiile stabilite la articolele 4 și 5 sunt îndeplinite înainte de transmiterea raportării aplicabile privind fondurile proprii și cerințele de fonduri proprii în conformitate cu datele de transmitere a raportării stabilite la articolul 3 din Regulamentul de punere în aplicare (UE) nr. 680/2014.
   (3)   Instituțiile de credit care intenționează să includă profiturile interimare sau pe cele de la sfârșit de exercițiu financiar în fondurile proprii de nivel 1 de bază transmit BCE o scrisoare care include documentația cerută în articolele 4 și 5 din prezenta decizie. În termen de trei zile lucrătoare de la primirea documentației relevante, BCE notifică instituțiile de credit măsura în care această documentație conține informațiile cerute în prezenta decizie.
   Articolul 4
   Verificarea profiturilor
   (1)   BCE consideră că cerința de verificare de la articolul 26 alineatul (2) litera (a) din Regulamentul (UE) nr. 575/2013 a fost îndeplinită dacă instituția de credit notificatoare furnizează BCE un document semnat de auditorul extern al acesteia care respectă cerințele stabilite la alineatele (3) și (4).
   (2)   Instituțiile de credit care își notifică intenția de a include profiturile interimare sau pe cele de la sfârșit de exercițiu financiar ca fonduri proprii de nivel 1 de bază pot furniza documentul menționat la alineatul (1) la cel mai înalt nivel de consolidare.
   (3)   Pentru profiturile de la sfârșit de exercițiu financiar, verificarea constă fie dintr-un raport de audit, fie dintr-o scrisoare de confort potrivit căreia auditul nu s-a încheiat și auditorii nu au observat nimic care să-i facă să creadă că raportul final va include o opinie cu rezerve.
   (4)   Pentru profiturile interimare, verificarea constă fie într-un raport de audit, fie într-un raport de evaluare [astfel cum este definit de Standardul internațional privind misiunile de evaluare 2410 (International Standard on Review Engagements 2410) emis de Consiliul pentru standarde internaționale de audit și asigurare (International Auditing and Assurance Standards Board) sau un standard comparabil aplicabil la nivel național], fie, cu condiția ca verificarea efectuată de instituția de credit să constea într-un raport de audit, într-o scrisoare de conformitate în condițiile prevăzute la alineatul (3).
   Articolul 5
   Deducerea din profituri a oricăror obligații sau dividende previzibile
   (1)   Pentru a demonstra că orice obligații sau dividende previzibile au fost deduse din valoarea profiturilor, instituția de credit:

               (a)

               oferă o declarație potrivit căreia aceste profituri au fost înregistrate în conformitate cu principiile stabilite în cadrul contabil aplicabil și domeniul de aplicare al consolidării prudențiale nu este semnificativ mai larg decât sfera verificării menționată în documentul auditorului extern prevăzut la articolul 4; și

               (b)

               transmite BCE un document semnat de o persoană calificată, care detaliază componentele principale ale acestor profituri interimare sau ale celor de la sfârșit de exercițiu financiar, inclusiv deducerile pentru orice obligații sau dividende previzibile.

         (2)   În cazurile în care profiturile interimare sau cele de la sfârșit de exercițiu financiar urmează să fie incluse pe bază consolidată sau pe bază subconsolidată, cerințele menționate la alineatul (1) sunt îndeplinite de entitatea consolidantă.
   (3)   Dividendele care urmează a fi deduse reprezintă valoarea propusă sau decisă în mod oficial de organul de conducere. În cazul în care nu a fost făcută o astfel de propunere sau decizie oficială, dividendul care urmează a fi dedus este cea mai ridicată valoare din cele enumerate mai jos:

               (a)

               dividendul maxim calculat în conformitate cu politica internă în materie de dividende;

               (b)

               dividendul calculat pe baza ratei medii de distribuire a dividendelor pentru ultimii trei ani;

               (c)

               dividendul calculat pe baza ratei de distribuire a dividendelor pentru anul anterior.

         (4)   Deducerea de dividende în baza unei abordări care nu este enumerată la alineatul (3) nu este acoperită de prezenta decizie.
   (5)   În sensul alineatului (1) litera (b), persoană calificată înseamnă o persoană care a fost autorizată în mod corespunzător de către organul de conducere al instituției să semneze în numele acestuia.
   (6)   În sensul alineatului (1), instituțiile utilizează modelul de scrisoare din anexa la prezenta decizie.
   Articolul 6
   Intrare în vigoare
   (1)   Prezenta decizie intră în vigoare la 6 februarie 2015.
   (2)   Prezenta decizie se aplică de la data de referință de raportare de 31 decembrie 2014, în conformitate cu articolul 2 din Regulamentul de punere în aplicare (UE) nr. 680/2014.

      Adoptată la Frankfurt pe Main, 4 februarie 2015.

            Președintele BCE

         Mario DRAGHI

      (1)  JO L 287, 29.10.2013, p. 63.

      (2)  Regulamentul (UE) nr. 575/2013 al Parlamentului European și al Consiliului din 26 iunie 2013 privind cerințele prudențiale pentru instituțiile de credit și societățile de investiții și de modificare a Regulamentului (UE) nr. 648/2012 (JO L 176, 27.6.2013, p. 1).

      (3)  Regulamentul delegat (UE) nr. 241/2014 al Comisiei din 7 ianuarie 2014 de completare a Regulamentului (UE) nr. 575/2013 al Parlamentului European și al Consiliului cu privire la standardele tehnice de reglementare pentru cerințele de fonduri proprii în cazul instituțiilor (JO L 74, 14.3.2014, p. 8).

      (4)  Regulamentul de punere în aplicare (UE) nr. 680/2014 al Comisiei din 16 aprilie 2014 de stabilire a unor standarde tehnice de punere în aplicare cu privire la raportarea în scopuri de supraveghere a instituțiilor în conformitate cu Regulamentul (UE) nr. 575/2013 al Parlamentului European și al Consiliului (JO L 191, 28.6.2014, p. 1).

      (5)  Regulamentul (UE) nr. 468/2014 al Băncii Centrale Europene din 16 aprilie 2014 de instituire a cadrului de cooperare la nivelul Mecanismului unic de supraveghere între Banca Centrală Europeană și autoritățile naționale competente și cu autoritățile naționale desemnate (Regulamentul-cadru privind MUS) (BCE/2014/17) (JO L 141, 14.5.2014, p. 1).

      ANEXĂ
      [Denumirea și coordonatele instituției]
      [Denumirea și coordonatele coordonatorului ECS]
      [Loc, dată]
      [Referința instituției]

         Includerea profiturilor în fondurile proprii de nivel 1 de bază

      [Stimată Doamnă/Stimate Domn],
      În vederea efectuării raportării în scopuri de supraveghere menționată la [data de referință de raportare reglementată], în conformitate cu articolul 26 alineatul (2) din Regulamentul (UE) nr. 575/2013 al Parlamentului European și al Consiliului și cu Decizia (UE) 2015/656 a Băncii Centrale Europene (BCE/2015/4), vă notific pe această cale intenția [denumirea instituției/grupului bancar/subgrupului bancar] de a include în fondurile proprii de nivel 1 de bază [individuale/consolidate] profiturile nete care rezultă din situațiile sale financiare [interimare/anuale] la data de [data bilanțului].
      Profiturile nete care urmează a fi incluse în fondurile proprii de nivel 1 de bază au fost calculate după cum urmează:

                  (a)

                  profit înainte de impozitare nerepartizat

                  [0 EUR]

                  (b)

                  impozite

                  [0 EUR]

                  (c)

                  alte obligații impuse de supraveghetor (1)

                  [0 EUR]

                  (d)

                  alte obligații previzibile care nu sunt incluse în contul de profit și pierdere (2)

                  [0 EUR]

                  (e)

                  obligații totale (b + c + d)

                  [0 EUR]

                  (f)

                  dividend stabilit sau propus (3)

                  [0 EUR/necompletat]

                  (g)

                  dividend maxim în baza politicii interne (4)

                  [0 EUR]

                  (h)

                  dividend în conformitate cu rata medie de distribuire a dividendelor (ultimii trei ani) (5)

                  [0 EUR]

                  (i)

                  dividend în conformitate cu rata de distribuire a dividendelor pentru anul anterior

                  [0 EUR]

                  (j)

                  dividend care urmează a fi dedus [max (g, h, i) dacă (f) este necompletat; (f) altfel]

                  [0 EUR]

                  (k)

                  impactul restricțiilor de reglementare (6)

                  [0 EUR]

                  (l)

                  profit care poate fi inclus în fondurile proprii de nivel 1 de bază (a – e – j + k)

                  [0 EUR]

            În sensul celor de mai sus, declar că:

                  —

                  după cunoștința mea, cifrele de mai sus sunt corecte;

                  —

                  profiturile au fost verificate de persoane care sunt independente de această instituție și care sunt responsabile de auditarea conturilor acestei instituții, în conformitate cu articolul 26 alineatul (2) din Regulamentul (UE) nr. 575/2013 și cu Decizia (UE) 2015/656 (BCE/2015/4). În acest sens, anexez [raportul de audit/raportul de evaluare/scrisoarea de confort] [a/al] [numele auditorului].

                  —

                  profiturile au fost evaluate în conformitate cu principiile stabilite în cadrul contabil aplicabil;

                  —

                  orice obligații sau dividende previzibile au fost deduse din valoarea profiturilor, după cum se arată mai sus;

                  —

                  valoarea dividendelor care urmează a fi deduse a fost estimată în conformitate cu Decizia (UE) 2015/656 (BCE/2015/4). În special, dividendele deductibile se bazează pe o decizie/propunere oficială sau, dacă o asemenea decizie/propunere nu este disponibilă, pe cea mai ridicată valoare dintre următoarele: (i) dividendul maxim conform politicii în materie de dividende; (ii) dividendul bazat pe rata medie de distribuire a dividendelor pentru ultimii trei ani; (iii) dividendul bazat pe rata medie de distribuire a dividendelor pentru anul anterior. În cazul în care distribuirea anticipată a dividendelor a fost calculată prin utilizarea unui interval de distribuire, și nu a unei valori fixe, a fost utilizată limita superioară a acestui interval.

                  —

                  organul de conducere al [denumirea instituției/grupului bancar/subgrupului bancar] se angajează să facă o propunere de distribuire a dividendelor care corespunde pe deplin modului susmenționat de calcul al profiturilor nete.

            Cu deosebită considerație,
      [Numele și funcția semnatarului autorizat]

         (1)  Articolul 3 alineatul (1) litera (b) din Regulamentul delegat (UE) nr. 241/2014.

         (2)  Articolul 3 alineatul (2) din Regulamentul delegat (UE) nr. 241/2014.

         (3)  Articolul 2 alineatele (2) și (10) din Regulamentul delegat (UE) nr. 241/2014. Acesta ar trebui să fie zero numai dacă există o decizie sau propunere oficială de a nu distribui dividende. În cazul în care nu există o propunere sau decizie oficială, câmpul rămâne necompletat.

         (4)  Articolul 2 alineatele (4)-(6) din Regulamentul delegat (UE) nr. 241/2014.

         (5)  Articolul 2 alineatul (7) din Regulamentul delegat (UE) nr. 241/2014.

         (6)  Articolul 2 alineatul (9) din Regulamentul delegat (UE) nr. 241/2014.


title: 2013/786/UE: Decizia Consiliului din 16 decembrie 2013 privind semnarea, în numele Uniunii Europene, și aplicarea provizorie a Protocolului între Uniunea Europeană și Uniunea Comorelor de stabilire a posibilităților de pescuit și a contribuției financiare prevăzute de Acordul de parteneriat în domeniul pescuitului în vigoare între cele două părți

text:
                  21.12.2013

                  RO

                  Jurnalul Oficial al Uniunii Europene

                  L 349/4

         DECIZIA CONSILIULUI
         din 16 decembrie 2013
         privind semnarea, în numele Uniunii Europene, și aplicarea provizorie a Protocolului între Uniunea Europeană și Uniunea Comorelor de stabilire a posibilităților de pescuit și a contribuției financiare prevăzute de Acordul de parteneriat în domeniul pescuitului în vigoare între cele două părți
         (2013/786/UE)
         CONSILIUL UNIUNII EUROPENE,
         având în vedere Tratatul privind funcționarea Uniunii Europene, în special articolul 43 coroborat cu articolul 218 alineatul (5),
         având în vedere propunerea Comisiei Europene,
         întrucât:

                     (1)

                     La 5 octombrie 2006, Consiliul a aprobat, prin adoptarea Regulamentului (CE) nr. 1563/2006 (1), Acordul de parteneriat în sectorul pescuitului între Comunitatea Europeană și Uniunea Comorelor (denumit în continuare „acordul de parteneriat”).

                     (2)

                     Protocolul în vigoare (2) la acordul de parteneriat va expira la 30 decembrie 2013.

                     (3)

                     Consiliul a autorizat Comisia să negocieze un nou protocol prin care se acordă navelor din Uniunea Europeană posibilități de pescuit în apele Uniunii Comorelor. După încheierea acestor negocieri, la 5 iulie 2013, a fost parafat un nou protocol.

                     (4)

                     Pentru a asigura continuarea activităților de pescuit de către navele din Uniunea Europeană, noul protocol ar trebui să se aplice cu titlu provizoriu începând cu 1 ianuarie 2014 și până la finalizarea procedurilor necesare în scopul încheierii sale.

                     (5)

                     Noul protocol ar trebui să fie semnat,

               ADOPTĂ PREZENTA DECIZIE:

            Articolul 1
            Prin prezenta decizie se autorizează, în numele Uniunii Europene, semnarea Protocolului între Uniunea Europeană și Uniunea Comorelor de stabilire a posibilităților de pescuit și a contribuției financiare prevăzute de Acordul de parteneriat în domeniul pescuitului în vigoare între cele două părți (denumit în continuare „protocolul”), sub rezerva încheierii respectivului protocol.
            Textul protocolului este atașat la prezenta decizie.

            Articolul 2
            Președintele Consiliului este autorizat să desemneze persoana sau persoanele împuternicite să semneze protocolul în numele Uniunii Europene.

            Articolul 3
            Până la finalizarea procedurilor necesare în scopul încheierii sale, protocolul se aplică cu titlu provizoriu începând cu 1 ianuarie 2014.

            Articolul 4
            Prezenta decizie intră în vigoare la data adoptării.

            Adoptată la Bruxelles, 16 decembrie 2013.

                  Pentru Consiliu

                  Președintele

               V. JUKNA

            (1)  Regulamentul (CE) nr. 1563/2006 al Consiliului din 5 octombrie 2006 privind încheierea Acordului de parteneriat în sectorul pescuitului între Comunitatea Europeană și Uniunea Comorelor (JO L 290, 20.10.2006, p. 6).

            (2)  Protocol de stabilire a posibilităților de pescuit și a contribuției financiare prevăzute de Acordul de parteneriat în sectorul pescuitului între Comunitatea Europeană și Uniunea Comorelor (JO L 335, 18.12.2010, p. 3).